ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιαςών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τις στατιστικές των αποβλήτων ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

1999/0010 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιαςών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τις στατιστικές των αποβλήτων

1. Εισαγωγή

Το άρθρο 251, παράγραφος 2, τρίτο εδάφιο, στοιχείο (γ) της συνθήκης ΕΚ ορίζει ότι η Επιτροπή γνωμοδοτεί επί των τροπολογιών τις οποίες προτείνει το Ευρωπαϊκό Κοινοβούλιο σε δεύτερη ανάγνωση. Ακολούθως, παρατίθεται η γνώμη της Επιτροπής σχετικά με τις 30 τροπολογίες που ψήφισε το Κοινοβούλιο.

2. Ιστορικό του φακέλου

Υποβολή της πρότασης στο Κοινοβούλιο και το Συμβούλιο

(COM(1999) 31 - 1999/0010(COD)) 27 Ιανουαρίου 1999

Ευνοϊκή γνώμη της Οικονομικής και Κοινωνικής Επιτροπής 22 Σεπτεμβρίου 1999

Υποβολή (τροποποιημένης) πρότασης στο Κοινοβούλιο και το Συμβούλιο

(COM(2001) 137, 1999/0010(COD)) 9 Μαρτίου 2001

Γνώμη του Ευρωπαϊκού Κοινοβουλίου (πρώτη ανάγνωση): 4 Σεπτεμβρίου 2001

Έκδοση (2ης) τροποποιημένης πρότασης από την Επιτροπή

(COM(2001) 737, 1999/0010(COD)) 10 Δεκεμβρίου 2001

Έκδοση κοινής θέσης από το Συμβούλιο: 15 Απριλίου 2002

Γνώμη του Ευρωπαϊκού Κοινοβουλίου (δεύτερη ανάγνωση): 4 Ιουλίου 2002

3. Σκοπός της πρότασης

Η πρόταση κανονισμού του Ευρωπαϊκού Κοινοβουλίου και του Συμβουλίου για τις στατιστικές των αποβλήτων έχει ως κύριο στόχο τη θέσπιση ενός εναρμονισμένου συστήματος πληροφοριών για τη δημιουργία και την επεξεργασία αποβλήτων στην Κοινότητα.

Η πρόταση θα εξασφαλίσει ότι η Επιτροπή θα έχει στη διάθεσή της ένα σύστημα στατιστικών πληροφοριών υψηλής ποιότητας, που θα καλύπτει τις απαιτήσεις για την εφαρμογή και την παρακολούθηση της πολιτικής της ΕΕ για τα απόβλητα. Καλύπτει τα εξής:

(1) δημιουργία αποβλήτων κατά οικονομική δραστηριότητα και από τα νοικοκυριά

(2) ανάκτηση και διάθεση αποβλήτων.

Θα προσφέρει επίσης τη δυνατότητα στα ίδια τα κράτη μέλη να προσαρμόσουν σταδιακά τις στατιστικές τους για τα απόβλητα και να τις καταστήσουν ένα εργαλείο με υψηλές δυνατότητες πληροφόρησης.

Οι στατιστικές των αποβλήτων βασίζονται σήμερα στην εθελοντική συλλογή δεδομένων από την Eurostat και σε ορισμένες υποχρεώσεις παροχής στοιχείων στη ΓΔ «Περιβάλλον» όσον αφορά συγκεκριμένες ροές αποβλήτων (π.χ. απορρίμματα συσκευασιών). Λόγω των κενών στα δεδομένα, της έλλειψης συγκρισιμότητας και του μη εγκαίρου χαρακτήρα τους, οι διαθέσιμες πληροφορίες δεν επαρκούν πλήρως για την εξυπηρέτηση των ευρύτερων αναγκών πληροφόρησης όσον αφορά την εφαρμογή των πολιτικών διαχείρισης αποβλήτων. Οι πληροφορίες θα πρέπει επίσης να συμπληρωθούν περαιτέρω για την παροχή εισροών στον περιβαλλοντικό τομέα των Διαρθρωτικών Δεικτών, που χρησιμοποιούνται στην ετήσια Συγκεφαλαιωτική Έκθεση της Επιτροπής.

4. Γνώμη της Επιτροπής σχετικά με τις τροπολογίες που ψήφισε το Ευρωπαϊκό Κοινοβούλιο

Η Επιτροπή αποδέχεται το σύνολο των τροπολογιών που ψήφισε το Ευρωπαϊκό Κοινοβούλιο κατά τη σύνοδο ολομέλειας της 4ης Ιουλίου 2002. Ιδίως:

Οι μεταβατικές περίοδοι και οι περίοδοι παρέκκλισης περιορίζονται σε νέους τομείς της ονοματολογίας των οικονομικών δραστηριοτήτων (Nace) που ενδέχεται να προκαλέσουν δυσκολίες στα κράτη μέλη, ώστε να τους δοθεί περισσότερος χρόνος για να καταρτίσουν τις στατιστικές τους για τα απόβλητα. Η αιτιολόγηση των τροπολογιών αυτών (22 και 31) και (24 και 33) είναι εύλογη.

Οι τροπολογίες (23 και 32), (25 και 34), 35, (27 και 36) και 8 προτείνουν «πιλοτικές μελέτες» για την ανάπτυξη στατιστικών μεθοδολογιών για ορισμένους δύσκολους τομείς. Αυτό ακολουθεί την αρχική πρόταση της Επιτροπής. Έπειτα από δύο έτη, η Επιτροπή ενημερώνει το Ευρωπαϊκό Κοινοβούλιο και το Συμβούλιο για την πρόοδο των πιλοτικών μελετών, ενώ προβλέπεται και η δυνατότητα αναθεώρησης των μελετών. τροπολογίες (28 και 37).

Οι τροπολογίες 7, 14 και 15 προτείνουν την ένταξη των οικονομικών δραστηριοτήτων γεωργίας και αλιείας (τίτλοι A και B της NACE).

Οι τροπολογίες 9, 10, 16, 17, 18, 19 και 20 προτείνουν στατιστικές σε ένα περισσότερο αναλυτικό επίπεδο για τα οργανικά απόβλητα (διαίρεση σε ζωικά υπολείμματα, φυτικά υπολείμματα και κοπριά ζώων). Η πρόταση αυτή παρουσιάζει συνάφεια με την ασφάλεια των τροφίμων.

Οι τροπολογίες 11 και 12 προτείνουν την απομόνωση της σχετικά μεγάλης κατηγορίας της «λυματολάσπης βυθοκόρησης» από εκείνη των κοινών λυματολασπών στην ταξινόμηση των αποβλήτων.

Οι τροπολογίες (29 και 38) και (30 και 39) προτείνουν ένα πιο ισχυρό κείμενο.

5. Συμπέρασμα

Σύμφωνα με το άρθρο 250, παράγραφος 2, της συνθήκης ΕΚ, η Επιτροπή τροποποιεί την πρότασή της όπως ορίζεται ανωτέρω.